Prezident hokim yordamchilari pora bilan ushlangan hududlarni sanab o'tdi

Shavkat Mirziyoev 19 aprel kuni o'tkazilayotgan majlisda pora bilan ushlanayotgan hokim yordamchilari haqida gapirdi. Bu haqda Prezident matbuot kotibi xabar berdi.
“Joylardagi ayrim hokim yordamchilari ‘kredit, subsidiya, yer olib beraman’, deb tamagirlik qilayotgani ham juda achinarli holatdir”, — dedi Prezident. Misol uchun, To'raqo'rg'on tumani Sharq mahallasidagi hokim yordamchisi imtiyozli kreditga tavsiya berish uchun pora olayotganda ushlanib, 5 yilga ozodlikdan mahrum etilgani aytildi.
Bu kabi holatlar Mirzo Ulug'bek, Yunusobod, Bo'ka, Baxmal tumanlari, Marg'ilon, Shirin shaharlarida ham mavjud ekani ta'kidlandi.
“Barcha viloyat, tuman va shahar hokimlari, ularning birinchi o'rinbosarlari, respublika vakillari, Ubaydullaev va uning quyi tizimi rahbarlarini qat'iy ogohlantiraman. Odamlarni rozi qilish va inson qadrini tushunmagan rahbarlarga oramizda o'rin bo'lmaydi”, — dedi davlat rahbari.
 
Avvalroq Shavkat Mirziyoev ish bilan ta'minlash tizimidagi oqsoqliklar sabab Toshkent shahri hokimi, birinchi o'rinbosari va soliq boshlig'ini qat'iy ogohlantirgani haqida xabar berilgandi.